Omnia kla Foskor aan van minagting van die hof | Landbou
Omnia kla Foskor aan van minagting van die hof
Omnia het 'n dringende aansoek by die Hooggeregshof ingedien om Foskor en sy direkteure van minagting van die hof aan te kla.
Dit volg nadat Foskor nie 'n opdrag van die Mededingingstribunaal oor beperkings op die maatskappy se prysbepaling van fosforsuur op die plaaslike mark nagekom het nie.
Die tribunaal het in 2010 beslis dat Foskor, in oortreding van die Mededingingswet, buitensporige pryse vir fosforsuur gevra het. Daar is opdrag gegee dat die maatskappy nie meer as die "vry aan boord Richardsbaai"-prys vir fosforsuur mag vra nie, maar ná 2014 het pryse egter weer die hoogte ingeskiet.
Luidens 'n persverklaring van Omnia weier Foskor – ten spyte van die beperkings op hoër pryse – om fosforsuur aan Omnia te verskaf indien die hoë pryse nie betaal word nie, of indien Omnia teen die hoë prys beswaar maak. Omnia kry tans al sy fosforsuur van Foskor, wat die enigste verskaffer in Suid-Afrika is, en ook die enigste invoergerief beheer.
Plaaslike kliënte moet vorms onderteken
Verder dring Foskor daarop aan dat plaaslike kliënte vorms onderteken waarmee hulle tot die betaal van hoër pryse instem. Indien nie, word die verskaffing van fosforsuur gestaak.
Fosforsuur is 'n noodsaaklike komponent vir plaaslike kunsmisvervaardigers en verskaffers van dierevoer. Mnr. Adriaan de Lange, hoofdirekteur van Omnia, sê Foskor het die opdrag van die Hooggeregshof doelbewus en wederregtelik verontagsaam tot die nadeel van Suid-Afrika se mense.
Hy sê die maatskappy se optrede tydens die kritieke planttyd wat ná die eerste somerreën volg, bedreig Suid-Afrika se voedsel-voorsieningsketting.